ΓΡΑΠΤΗ ΕΡΩΤΗΣΗ E-4160/00

υποβολή: Alexandros Alavanos (GUE/NGL) προς την Επιτροπή

(16 Ιανουαρίου 2001)

Θέμα: Ποσοστώσεις στο βαμβάκι

Το Υπουργείο Γεωργίας της Ελλάδας ανακοίνωσε την 11.12.00 την επιβολή ατομικών ποσοστώσεων τόσο στην έκταση που μπορεί να καλλιεργήσει κάθε παραγωγός το 2001, όσο και στην παραγωγή για την οποία θα μπορεί να λάβει ενίσχυση. Κάθε παραγωγός θα μπορεί να καλλιεργήσει έκταση μειωμένη κατά 5 % σε σχέση με το μέσο όρο της τελευταίας πενταετίας και να λάβει ενίσχυση για ποσότητα βαμβακιού μειωμένη κατά 5 % του μέσου όρου των τριών καλύτερων παραγωγών του των 5 τελευταίων ετών.

Όπως προκύπτει και από την απάντηση της Επιτροπής στην με αριθμό Ε-1952/00(1) ερώτησή μου καμία διάταξη της ισχύουσας κοινοτικής νομοθεσίας δεν προβλέπει περιορισμούς όσον αφορά την έκταση στην οποία μπορεί να καλλιεργηθεί βαμβάκι. Το ίδιο βέβαια ισχύει και για την παραγωγή που μπορεί να ενισχυθεί. Ακόμη όμως και στην πρόταση της Επιτροπής(2) για την αναθεώρηση του καθεστώτος για το βαμβάκι, η οποία δεν είναι οριστική και δεν θαιοθετηθεί πριν από τα μέσα του Φεβρουαρίου 2001, δεν προβλέπεται η εφαρμογή γενικευμένων ατομικών ποσοστώσεων στην καλλιέργεια και παραγωγή του βαμβακιού, αλλά απλώς δίνεται η δυνατότητα, με βάση συγκεκριμένα κριτήρια και για συγκεκριμένες περιοχές, να λαμβάνονται μέτρα περιορισμού της έκτασης και μόνο.

1. Πώς θα παρέμβει η Επιτροπή ώστε έγκαιρα να αποτρέψει τη λήψη μέτρων αντίθετων προς τους κοινοτικούς κανονισμούς που ισχύουν για το βαμβάκι;

2. Πώς θα διασφαλίσει το δικαίωμα των παραγωγών να γνωρίζουν έγκαιρα, κατά την εποχή δηλαδή που προγραμματίζουν τις ετήσιες καλλιέργειές τους, τα νομίμως ισχύοντα για κάθε καλλιέργεια ώστε να είναι σε θέση να πάρουν αποφάσεις και να προχωρήσουν στις εργασίες που απαιτούνται (επιλογή καλλιέργειας, ενοικίαση αγρών, καλλιεργητικές εργασίες, προμήθεια σπόρων, εφαρμογή λιπασμάτων κλπ.);

(1) ΕΕ C 81 E της 13.3.2001, σελ. 117.

(2) COM(1999) 492 τελικό.

Απάντηση του κ. Fischler εξ ονόματος της Επιτροπής

(20 Φεβρουαρίου 2001)

Όπως αναφέρεται στην απάντηση της ερώτησης E-1952/00(1) του Αξιότιμου Μέλους του Κοινοβουλίου σχετικά με τις επιλέξιμες ή μη επιλέξιμες για την ενισχύση εκτάσεις και παραγωγή βαμβακιού, επιβεβαιώνεται ότι καμία διάταξη της κοινοτικής νομοθεσίας που ισχύει προς το παρόν δεν προβλέπει περιορισμούς όσον αφορά την έκταση στην οποία μπορεί να καλλιεργηθεί με βαμβάκι καθώς και, κατά συνέπεια, την αντίστοιχη παραγωγή βαμβακιού που είναι επιλέξιμη για την ενίσχυση.

Μετά από λεπτομερή εξέταση της ελληνικήςπουργικής απόφασης αριθ. 35870 της 10ης Φεβρουαρίου 2000 που καθορίζει, για τη σπορά της περιόδου εμπορίας 2000/2001, διοικητικά μέτρα για τη στήριξη της καλλιέργειας βαμβακιού, η Επιτροπή κίνησε διαδικασία παράβασης κατά της Ελλάδας δυνάμει του άρθρου 226 (πρώην άρθρο 169) της συνθήκης ΕΚ.

Όσον αφορά τα νέα μέτρα στα οποία αναφέρεται το Αξιότιμο Μέλος του Κοινοβουλίου, σχετικά με τη σπορά της προσεχούς περιόδου εμπορίας 2001/2002, η Επιτροπή θα ήθελε να εξετάσει λεπτομερέστερα τα επίσημα νομικά κείμενα σχετικά με τηνπουργική απόφαση της 11ης Δεκεμβρίου 2000 και, επομένως, δεν δύναται να αποφανθεί σχετικά με αυτό το φάκελο. Μετά από αναλυτική εξέταση αυτής της απόφασης, η Επιτροπή επιφυλλάσσεται για το δικαίωμα της δυνατότητας να κινήσει παρόμοια διαδικασία με αυτήν που κινήθηκε για τη σπορά της περιόδου εμπορίας 2000/2001.

Η πρόταση αναθεώρησης του καθεστώτος ενισχύσεων στο βαμβάκι δημοσιεύθηκε στις 13 Δεκεμβρίου 1999(2). Οι διατάξεις που περιλαμβάνονται σάυτήν την πρόταση, ιδίως η δυνατότητα για τα κράτη μέλη να περιορίζουν, ενδεχομένως, τις επιλέξιμες για την ενίσχυση εκτάσεις βάσει αντικειμενικών κριτηρίων, ήταν, συνεπώς, γνωστή πολλούς μήνες πριν από τη συνήθη ημερομηνία της σχετικής σποράς, επιτρέποντας έτσι να διασφαλιστεί η αρχή της δικαιολογημένης εμπιστοσύνης των ενδιαφερομένων.

Εν πάση περιπτώσει, διατάξεις που λαμβάνονται σε εθνικό επίπεδο δεν δύνανται να παραβιάζουν την αντίστοιχη κοινοτική νομοθεσία.

(1) ΕΕ C 81 E της 13.3.2001.

(2) COM(1999) 492 τελικό.